Haisommer

Haisommer (originaltittel: Jaws) er en amerikansk thriller og eventyr-grøsser fra 1975 regissert av Steven Spielberg. Filmen handler om en fryktinngytende hvithai som terroriserer en idyllisk amerikansk ferieøy. Stedets politisjef vil stenge stranda, men lokalpolitikerne nekter i frykt for at stedet skal tape store inntekter fra sommergjestene. Hovedrollen spilles av Roy Scheider, Robert Shaw, Richard Dreyfuss, mens sentrale biroller spilles av Lorraine Gary og Murray Hamilton. Manus er basert på Peter Benchleys roman Jaws fra 1974. 

Den har fått tre oppfølgere; Haisommer 2 (1978), Haisommer 3 (1983) og Haisommer – hevnen (1987).

Handling
Handlingen begynner mens en gjeng ungdommer holder en strandfest på øya Amity. En av jentene forlater festen for å ta et nattbad. Men den nattlige badeturen tar en brå slutt da en stor hvithai trekker henne under. Dagen etter blir levningene etter henne funnet på stranda. Brody, Stedets sheriff, tror jenta er offer for et hai-angrep, og tilkaller derfor en som er ekspert på hai. Etter en sjokkerende oppdagelse forsøker de begge å få strendene stengt, men de lokale politikerne, med borgermesteren i spissen, er livredde for å miste sommerturistene og nekter. Men når flere nye angrep inntreffer, med sjokkerte badegjester som vitne, er det ikke lenger tvil. Med den lokale borgermesterens velsignelse setter Sheriff Brody sammen et jaktlag bestående av seg selv, haieksperten Hooper og den tøffe fiskeren Quint. I Quints båt legger de ut på havet for å finne og tilintetgjøre utysket. De klarer omsider å lokalisere haien, men den viser seg å være langt større og smartere enn de hadde trodd - og snart blir det uklart hvem som jager hvem. Jakten blir svært dramatisk.

Om filmen
Haisommer er en av filmhistoriens største suksesser. Den spilte inn 470 millioner dollar på verdensbasis, hvorav 260 millioner i USA alene. Den er (per 2019) den syvende mest innbringende filmen på kino i USA gjennom tidene. Haisommer er filmen som fremfor noen annen fremmet og populariserte det amerikanske begrepet blockbuster, og endret også måten som Hollywood brukte å markedsføre film på. Den vakte også oppsikt ved at den spilte inn såpass mange penger om sommeren. Et tidspunkt som tidligere hadde vært ansett som den dårligste tiden å lansere filmer på. 

Filmen ble meget godt mottatt av anmelderne og har fått på mye som 98 % på Rotten Tomatoes. Den amerikanske kritikeren Roger Ebert gav den toppscore og plasserte den senere på sin liste over «Great movie». Leonard Maltin gav den også toppscore og beskrev den som fremragende.

Den fikk også meget god mottakelse av de norske filmkritikerne. Arbeiderbladets anmelder kalte den praktfull. Den fikk terningkast fem av VG, Dagbladet og Aftenposten.

Priser 
Filmen vant en rekke priser, blant annet tre Oscar-statuetter (lyd, klipp og musikk), én Golden Globe (musikk) og en Grammy (musikk).

I 2001 besluttet amerikanske National Film Preservation Board at filmen var betydningsfull nok til å lagres i National Film Registry.

Det amerikanske filminstituttet har kåret haien i filmen til filmhistoriens 18. beste skurkeskikkelse. Replikken «You're gonna need a bigger boat.» («Du trenger en større båt!») ble i 2005 kåret til en av de femti beste replikkene i amerikansk filmhistorie, i kåringen AFI's 100 Years…100 Movie Quotes.

Likeheter med Ibsens En folkefiende
Enkelte har påpekt flere likhetstrekk mellom Haisommer og Henrik Ibsens kjente stykke En folkefiende. Det hevdes at begge kan ses i et etisk perspektiv. I Ibsens drama er drikke- og badevannet i badebyen livsfarlig forurenset, i Spielbergs film er strendene hjemsøkt av hai. I begge tilfeller forsøker de lokale myndighetene å fortie sannheten for å redde inntektene fra badesesongen.

I rollene
(utvalg)
Roy Scheider .... Martin Brody 
Robert Shaw .... Quint  
Richard Dreyfuss .... Matt Hooper  
Lorraine Gary .... Ellen Brody  
Murray Hamilton .... borgermester Larry Vaughn  
Carl Gottlieb .... Ben Meadows 
Jeffrey Kramer .... Deputy Leonard 'Lenny' Hendricks 
Susan Backlinie .... Christine 'Chrissie' Watkins  
Chris Rebello .... Michael Brody 
Jay Mello .... Sean Brody

Referanser

Eksterne lenker
 

Filmer fra 1975
Thrillerfilmer fra USA
Skrekkfilmer fra USA
Eventyrfilmer fra USA
Oscar-vinnere (filmklipp)
Oscar-vinnere (lydmiks)
Oscar-vinnere (musikk)
Filmer bevart i USAs nasjonale filmregister
Filmer regissert av Steven Spielberg
Engelskspråklige filmer
Haifilmer
Filmer lagt til maritimt miljø
Filmer lagt til Massachusetts
Filmer lagt til kystsamfunn